title: Provedbena uredba Komisije (EU) 2021/180 оd 9. veljače 2021. o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Dalmatinska pečenica” (ZOZP))

text:
                  16.2.2021

                  HR

                  Službeni list Europske unije

                  L 53/98

         PROVEDBENA UREDBA KOMISIJE (EU) 2021/180
         оd 9. veljače 2021.
         o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Dalmatinska pečenica” (ZOZP))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 50. stavkom 2. točkom (a) Uredbe (EU) br. 1151/2012, zahtjev Hrvatske za upis naziva „Dalmatinska pečenica” u registar objavljen je u Službenom listu Europske unije (2).

                     (2)

                     Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, naziv „Dalmatinska pečenica” potrebno je upisati u registar,

               DONIJELA JE OVU UREDBU:

            Članak 1.
            Naziv „Dalmatinska pečenica” (ZOZP) upisuje se u registar.
            Naziv iz prvog stavka odnosi se na proizvod iz razreda 1.2. Mesni proizvodi (kuhani, usoljeni, dimljeni itd.) iz Priloga XI. Provedbenoj uredbi Komisije (EU) br. 668/2014 (3).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 9. veljače 2021.

                  Za Komisiju,

                  u ime predsjednice,

               Janusz WOJCIECHOWSKI

                  Član Komisije

            (1)  SL L 343, 14.12.2012., str. 1.

            (2)  SL C 309, 18.9.2020., str. 9.

            (3)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).


title: Provedbena uredba Komisije (EU) 2021/181 оd 15. veljače 2021. o izmjeni Uredbe (EZ) br. 889/2008 o detaljnim pravilima za provedbu Uredbe Vijeća (EZ) br. 834/2007 o ekološkoj proizvodnji i označivanju ekoloških proizvoda s obzirom na ekološku proizvodnju, označivanje i kontrolu (Tekst značajan za EGP)

text:
                  16.2.2021

                  HR

                  Službeni list Europske unije

                  L 53/99

         PROVEDBENA UREDBA KOMISIJE (EU) 2021/181
         оd 15. veljače 2021.
         o izmjeni Uredbe (EZ) br. 889/2008 o detaljnim pravilima za provedbu Uredbe Vijeća (EZ) br. 834/2007 o ekološkoj proizvodnji i označivanju ekoloških proizvoda s obzirom na ekološku proizvodnju, označivanje i kontrolu
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 834/2007 od 28. lipnja 2007. o ekološkoj proizvodnji i označivanju ekoloških proizvoda i stavljanju izvan snage Uredbe (EEZ) br. 2092/91 (1), a posebno njezin članak 16. stavak 1. i članak 16. stavak 3. točku (a), članak 21. stavak 2. i članak 22. stavak 1.,
         budući da:

                     (1)

                     Člankom 42. točkom (b) Uredbe Komisije (EZ) br. 889/2008 (2) propisano je da se, ako ekološki uzgojene mlade kokoši nisu raspoložive, neekološki uzgojene mlade kokoši za dobivanje jaja, starosti od najviše 18 tjedana, mogu dovesti u jedinicu za ekološki uzgojene životinje pod određenim uvjetima do 31. prosinca 2020.

                     (2)

                     Na tržištu Unije nije bila raspoloživa dovoljna količina zadovoljavajuće kvalitetnih ekološki uzgojenih mladih kokoši za dobivanje jaja da bi se zadovoljile potrebe poljoprivrednika za nesilicama. U međuvremenu je zbog izbijanja pandemije bolesti COVID-19 i s time povezane javnozdravstvene krize Uredbom (EU) 2020/1693 Europskog parlamenta i Vijeća (3) datum početka primjene Uredbe (EU) 2018/848 Europskog parlamenta i Vijeća (4) odgođen za godinu dana zajedno s drugim povezanim datumima iz Uredbe (EU) 2018/848. Zbog toga će stupanje na snagu Provedbene uredbe Komisije (EU) 2020/464 (5), kojom se, među ostalim, utvrđuju detaljnije odredbe za ekološku proizvodnju mladih kokoši, također biti odgođeno na 1. siječnja 2022. Kako bi se pružilo više vremena za razvoj proizvodnje ekoloških mladih kokoši za dobivanje jaja i osigurao kontinuitet ekološke proizvodnje jaja do novih datuma stupanja na snagu Uredbe (EU) 2018/848 i Provedbene uredbe (EU) 2020/464, razdoblje primjene iznimnog pravila za proizvodnju kojim se dopušta upotreba neekološki uzgojenih mladih kokoši za dobivanje jaja, starosti od najviše 18 tjedana, trebalo bi stoga produljiti do 31. prosinca 2021.

                     (3)

                     Na temelju članka 43. Uredbe (EZ) br. 889/2008, kad farmeri ne mogu nabaviti proteinska krmiva isključivo iz ekološke proizvodnje, u razdoblju od 12 mjeseci smije se koristiti najviše 5 % neekoloških proteinskih krmiva za svinje i perad za kalendarske godine 2018., 2019. i 2020.

                     (4)

                     Na tržištu Unije nije bila raspoloživa dovoljna količina zadovoljavajuće kvalitetnih proteinskih krmiva iz ekološke proizvodnje da bi se zadovoljile prehrambene potrebe svinja i peradi koji se uzgajaju na ekološkim poljoprivrednim gospodarstvima. Proizvodnja ekoloških proteinskih kultura za hranu za životinje i dalje je manja od potražnje. Stoga je primjereno produljiti mogućnost korištenja ograničene količine neekoloških proteinskih krmiva u još jednoj kalendarskoj godini do novog datuma stupanja na snagu Uredbe (EU) 2018/848, osobito za potrebe odredbi o hranidbi svinja i peradi iz točaka 1.9.3.1. (c) i 1.9.4.2. (c) dijela II. Priloga II. toj uredbi.

                     (5)

                     U skladu s člankom 16. stavkom 3. točkom (b) Uredbe (EZ) br. 834/2007, više država članica dostavilo je Komisiji i drugim državama članicama dokumentaciju o određenim tvarima radi njihova odobrenja i uvršćivanja u priloge V. i VIII. Uredbi (EZ) br. 889/2008. Tu su dokumentaciju pregledale Stručna skupina za tehničko savjetovanje o ekološkoj proizvodnji (EGTOP) i Komisija.

                     (6)

                     U svojim preporukama za krmiva i aditive u hrani za životinje (6) EGTOP je zaključio da je „monoamonijev fosfat (amonijev dihidrogen ortofosfat)” koji se koristi kao mineralna hrana za životinje u skladu s ciljevima i načelima ekološke akvakulture. Stoga bi tu tvar trebalo uvrstiti u odjeljak 1. Priloga V. Uredbi (EZ) br. 889/2008, ali samo za akvakulturu. Tablicu u tom odjeljku zbog jasnoće bi trebalo u potpunosti zamijeniti.

                     (7)

                     U svojim preporukama u pogledu aditiva u hrani za životinje i pomoćnih tvari za preradu hrane (7) EGTOP je zaključio da su „natrijev alginat” koji se koristi kao aditiv u stvaranju ovitka kobasica na bazi mesa, „kalcijev klorid” koji se koristi kao pomoćna tvar za preradu u stvaranju ovitka kobasica na bazi mesa i „aktivni ugljen” koji se koristi kao pomoćna tvar za preradu prehrambenih proizvoda životinjskog podrijetla u skladu s ciljevima i načelima ekološke proizvodnje. Stoga bi te tvari trebalo uvrstiti u Prilog VIII. Uredbi (EZ) br. 889/2008.

                     (8)

                     Uredbu (EZ) br. 889/2008 trebalo bi stoga na odgovarajući način izmijeniti.

                     (9)

                     Radi jasnoće i pravne sigurnosti ova bi Uredba trebala stupiti na snagu na dan objave u Službenom listu Europske unije i primjenjivati se od 1. siječnja 2021. do 31. prosinca 2021.

                     (10)

                     Mjere predviđene ovom Uredbom u skladu su s mišljenjem Odbora za ekološku proizvodnju,

               DONIJELA JE OVU UREDBU:

            Članak 1.
            Uredba (EZ) br. 889/2008 mijenja se kako slijedi:

                        (1)

                        u članku 42. točki (b) datum „31. prosinca 2020.” zamjenjuje se datumom „31. prosinca 2021.”;

                        (2)

                        u članku 43. drugi stavak zamjenjuje se sljedećim:
                        „Najveći postotak neekološkog proteinskog krmiva odobrenog za razdoblje od 12 mjeseci za te vrste iznosi 5 % za kalendarske godine 2018., 2019., 2020. i 2021.”;

                        (3)

                        Prilozi V. i VIII. mijenjaju se u skladu s Prilogom ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.
            Primjenjuje se od 1. siječnja 2021. do 31. prosinca 2021.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 15. veljače 2021.

                  Za Komisiju

                  Predsjednica

               Ursula VON DER LEYEN

            (1)  SL L 189, 20.7.2007., str. 1.

            (2)  Uredba Komisije (EZ) br. 889/2008 od 5. rujna 2008. o detaljnim pravilima za provedbu Uredbe Vijeća (EZ) br. 834/2007 o ekološkoj proizvodnji i označivanju ekoloških proizvoda s obzirom na ekološku proizvodnju, označivanje i kontrolu (SL L 250, 18.9.2008., str. 1.).

            (3)  Uredba (EU) 2020/1693 Europskog parlamenta i Vijeća od 11. studenoga 2020. o izmjeni Uredbe (EU) 2018/848 o ekološkoj proizvodnji i označivanju ekoloških proizvoda u pogledu datuma početka njezine primjene i određenih drugih datuma iz te uredbe (SL L 381, 13.11.2020., str. 1.).

            (4)  Uredba (EU) 2018/848 Europskog parlamenta i Vijeća od 30. svibnja 2018. o ekološkoj proizvodnji i označivanju ekoloških proizvoda te stavljanju izvan snage Uredbe Vijeća (EZ) br. 834/2007 (SL L 150, 14.6.2018., str. 1.).

            (5)  Provedbena uredba Komisije (EU) 2020/464 оd 26. ožujka 2020. o utvrđivanju određenih pravila za primjenu Uredbe (EU) 2018/848 Europskog parlamenta i Vijeća u pogledu dokumenata potrebnih za retroaktivno priznavanje prijelaznog razdobljâ u svrhu prelaska na ekološku proizvodnju, proizvodnje ekoloških proizvoda i informacija koje trebaju pružati države članice (SL L 98, 31.3.2020., str. 2.).

            (6)  Final report on food VI and Feed IV (Završno izvješće o hrani VI i o hrani za životinje IV):
         https://ec.europa.eu/info/food-farming-fisheries/farming/organic-farming/co-operation-and-expert-advice/egtop-reports_en.

            (7)  Final report on food VI and Feed IV (Završno izvješće o hrani VI i o hrani za životinje IV):
         https://ec.europa.eu/info/food-farming-fisheries/farming/organic-farming/co-operation-and-expert-advice/egtop-reports_en.

            PRILOG
            Prilozi V. i VIII. Uredbi (EZ) br. 889/2008 mijenjaju se kako slijedi:

                        (1)

                        tablica u odjeljku 1. Priloga V. zamjenjuje se sljedećim:

                                                „Odobrenje

                                                Tvar

                                                Uvjeti upotrebe

                                    A

                                    Vapnenačke morske školjke

                                    A

                                    Maerl

                                    A

                                    Litotamnij

                                    A

                                    Kalcijev glukonat

                                    A

                                    Kalcijev karbonat

                                    A

                                    Defluorirani monokalcijev fosfat

                                    A

                                    Defluorirani dikalcijev fosfat

                                    A

                                    Magnezijev oksid (anhidrirani magnezij)

                                    A

                                    Magnezijev sulfat

                                    A

                                    Magnezijev klorid

                                    A

                                    Magnezijev karbonat

                                    A

                                    Kalcijev magnezijev fosfat

                                    A

                                    Magnezijev fosfat

                                    A

                                    Mononatrijev fosfat

                                    A

                                    Kalcijev natrijev fosfat

                                    A

                                    Monoamonijev fosfat (amonijev dihidrogen ortofosfat)

                                    Samo za akvakulturu”

                                    A

                                    Natrijev klorid

                                    A

                                    Natrijev bikarbonat

                                    A

                                    Natrijev karbonat

                                    A

                                    Natrijev sulfat

                                    A

                                    Kalijev klorid

                        (2)

                        Prilog VIII. mijenja se kako slijedi:

                                    (a)

                                    u tablici u odjeljku A, unosu koji se odnosi na „E 401 natrijev alginat” u posljednjem stupcu dodaju se sljedeće riječi: „i kobasice na bazi mesa”;

                                    (b)

                                    tablica u odjeljku B mijenja se kako slijedi:

                                                i.

                                                unosu koji se odnosi na „Kalcijev klorid” u trećem se stupcu umeće X i u posljednjem stupcu dodaju se sljedeće riječi: „Kad je riječ o prehrambenim proizvodima životinjskog podrijetla: kobasice na bazi mesa”;

                                                ii.

                                                unosu koji se odnosi na „Aktivni ugljen” u trećem se stupcu umeće X.


title: Provedbena uredba Komisije (EU) 2021/238 оd 16. veljače 2021. o izmjeni Provedbene uredbe (EU) 2020/532 u pogledu odstupanja od provedbenih uredaba (EU) br. 180/2014 i (EU) br. 181/2014 u pogledu kontrole posebnih mjera za poljoprivredu u najudaljenijim regijama Unije i na manjim egejskim otocima

text:
                  17.2.2021

                  HR

                  Službeni list Europske unije

                  L 56/10

         PROVEDBENA UREDBA KOMISIJE (EU) 2021/238
         оd 16. veljače 2021.
         o izmjeni Provedbene uredbe (EU) 2020/532 u pogledu odstupanja od provedbenih uredaba (EU) br. 180/2014 i (EU) br. 181/2014 u pogledu kontrole posebnih mjera za poljoprivredu u najudaljenijim regijama Unije i na manjim egejskim otocima
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) 485/2008 (1), a posebno njezin članak 62. stavak 2. prvi podstavak točke (a) i (b),
         uzimajući u obzir Uredbu (EU) br. 228/2013 Europskog parlamenta i Vijeća od 13. ožujka 2013. o utvrđivanju posebnih mjera za poljoprivredu u najudaljenijim regijama Unije i stavljanju izvan snage Uredbe Vijeća (EZ) br. 247/2006 (2), a posebno njezin članak 8. i članak 18. stavak 1. drugi podstavak,
         uzimajući u obzir Uredbu (EU) br. 229/2013 Europskog parlamenta i Vijeća od 13. ožujka 2013. o utvrđivanju posebnih mjera za poljoprivredu u korist manjih egejskih otoka i stavljanju izvan snage Uredbe Vijeća (EZ) br. 1405/2006 (3), a posebno njezin članak 7., članak 11. stavak 3., i 14. stavak 1. drugi podstavak,
         budući da:

                     (1)

                     Zbog pandemije bolesti COVID-19 i znatnih ograničenja kretanja koje su uvele, sve države članice imaju iznimne administrativne poteškoće s planiranjem i pravodobnom provedbom potrebnog broja kontrola na terenu.

                     (2)

                     S obzirom na neviđeni splet okolnosti, bilo je potrebno ublažiti te poteškoće odstupanjem od raznih provedbenih uredaba iz područja zajedničke poljoprivredne politike u pogledu određenih administrativnih kontrola i kontrola na terenu.

                     (3)

                     Provedbenom uredbom Komisije (EU) 2020/532 (4) utvrđena su određena odstupanja od, među ostalim, provedbenih uredbi Komisije (EU) br. 809/2014 (5), (EU) br. 180/2014 (6) i (EU) br. 181/2014 (7).

                     (4)

                     Člankom 22. Provedbene uredbe (EU) br. 180/2014 i Člankom 20. Provedbene uredbe (EU) br. 181/2014 utvrđeno je da u svim prikladnim slučajevima predmetne države članice za provedbu kontrola posebnih mjera za poljoprivredu u najudaljenijim regijama Unije i na manjim egejskim otocima koriste integrirani administrativni i kontrolni sustav. Odstupanja navedena u poglavlju I. Provedbene uredbe (EU) 2020/532 u pogledu kontrola provedenih u okviru integriranog administrativnog i kontrolnog sustava za izravna plaćanja i višestruku sukladnost primjenjuju se stoga mutatis mutandis za te kontrole.

                     (5)

                     Određene kontrole na terenu za posebne mjere za poljoprivredu u najudaljenijim regijama Unije i na manjim egejskim otocima provode se međutim izvan integriranog administrativnog i kontrolnog sustava, pa se činilo da odstupanja utvrđena u poglavlju II. Provedbene uredbe (EU) 2020/532 nisu dovoljna za uklanjanje poteškoća s točnom i pravovremenom provedbom kontrola na terenu, osobito uzimajući u obzir geografsku udaljenost najudaljenijih regija.

                     (6)

                     Stoga je primjereno proširiti odstupanja utvrđena u poglavlju II. Provedbene uredbe (EU) 2020/532 na upotrebu alternativnih dokaza i/ili prilagođenog vremenskog okvira, pod uvjetom da bi to omogućilo provjeru ispravne provedbe mjera uz istodobno zadržavanje odgovarajuće razine jamstva.

                     (7)

                     Budući da se ovom Uredbom predviđa dodatno odstupanje od provedbenih uredbi (EU) br. 180/2014 i (EU) br. 181/2014 za godinu zahtjeva 2020. zbog pandemije bolesti COVID-19, ona bi trebala stupiti na snagu na dan objave u Službenom listu Europske unije i primjenjivati se retroaktivno od istog dana kao i Provedbena uredba (EU) 2020/532.

                     (8)

                     Člankom 59 stavkom 5. Uredbe (EU) br. 1306/2013 utvrđeno je da države članice osiguravaju najmanju razinu provjera na licu mjesta za učinkovito upravljanje rizicima i povećavaju tu najmanju razinu prema potrebi. S obzirom na prirodu tih obveza i proporcionalnost kontrola u okolnostima pandemije bolesti COVID-19, državama članicama koje koriste odstupanja predviđena u Provedbenoj uredbi (EU) 2020/532 trebalo bi dopustiti da u sljedećoj godini zahtjeva ne uzimaju u obzir rezultate provedenih kontrola. Međutim povećanje stopa kontrole koje se trebalo primijeniti u godini zahtjeva 2020. trebalo bi se primijeniti odgovarajućim povećanjem u godini zahtjeva 2021.

                     (9)

                     Provedbenu uredbu (EU) 2020/532 trebalo bi stoga na odgovarajući način izmijeniti.

                     (10)

                     Mjere predviđene ovom Uredbom u skladu su s mišljenjem Odbora za izravna plaćanja,

               DONIJELA JE OVU UREDBU:

            Članak 1.
            Provedbena uredba (EU) 2020/532 mijenja se kako slijedi:

                        1.

                        u članku 12. dodaju se sljedeći stavci:

                           „5.   Odstupajući od članka 16. stavka 2. i članka 22. Provedbene uredbe (EU) br. 180/2014, ako zbog mjera uvedenih radi odgovora na pandemiju bolesti COVID-19 države članice nisu u mogućnosti provoditi kontrole na terenu za posebne mjere u korist najudaljenijih regija u skladu s pravilima iz tih članaka, države članice mogu odlučiti:

                                       (a)

                                       zamijeniti kontrole na terenu upotrebom novih tehnologija, uključujući fotografije s lokacijskim označivanjem, datirane fotografije, datirana izvješća o nadzoru bespilotnim letjelicama, videokonferencije s korisnicima ili bilo koju relevantnu dokaznu dokumentaciju koja bi mogla služiti kao potpora pri provjeri ispravne provedbe mjera;

                                       (b)

                                       provesti te kontrole za godinu zahtjeva 2020. u bilo koje doba godine, uključujući nakon izvršenja konačnog plaćanja, ako one i u tom slučaju omogućuju provjeru uvjeta prihvatljivosti.

                                 Države članice koje koriste odstupanja predviđena u prvom podstavku, a posebno promjenu vremena kontrola ili smanjenje njihova broja, uspostavljaju postupke za upotrebu alternativne metodologije kako bi zadržale odgovarajuću razinu jamstva zakonitosti i pravilnosti rashoda te usklađenosti sa zahtjevima i standardima višestruke sukladnosti.

                           6.   Rezultati kontrola provedenih u skladu sa stavcima 2. i 4. ovog članka ne uzimaju se u obzir za sljedeću godinu zahtjeva za potrebe članka 59. stavka 5. Uredbe (EU) br. 1306/2013. Međutim, povećanje stopa kontrole koje se trebalo primijeniti u godini zahtjeva 2020. u skladu s člankom 59. stavkom 5. te uredbe izvršit će se odgovarajućim povećanjem u godini zahtjeva 2021.”;

                        2.

                        u članku 13. dodaju se sljedeći stavci:

                           „5.   Odstupajući od članka 13. stavka 2. i članka 20. Provedbene uredbe (EU) br. 181/2014, ako zbog mjera uvedenih radi odgovora na pandemiju bolesti COVID-19 Grčka nije u mogućnosti provoditi kontrole na terenu za posebne mjere u korist manjih egejskih otoka u skladu s pravilima utvrđenima u tim člancima, Grčka može odlučiti:

                                       (a)

                                       zamijeniti kontrole na terenu upotrebom novih tehnologija, uključujući fotografije s lokacijskim označivanjem, datirane fotografije, datirana izvješća o nadzoru bespilotnim letjelicama, videokonferencije s korisnicima ili bilo koju relevantnu dokaznu dokumentaciju koja bi mogla služiti kao potpora pri provjeri ispravne provedbe mjera;

                                       (b)

                                       provesti te kontrole za godinu zahtjeva 2020. u bilo koje doba godine, uključujući nakon izvršenja konačnog plaćanja, ako one i u tom slučaju omogućuju provjeru uvjeta prihvatljivosti.

                                 U slučaju da koristi odstupanja predviđena u prvom podstavku, a posebno promjenu vremena kontrola ili smanjenje njihova broja, Grčka uspostavlja postupke za upotrebu alternativne metodologije kako bi zadržala odgovarajuću razinu jamstva zakonitosti i pravilnosti rashoda te usklađenosti sa zahtjevima i standardima višestruke sukladnosti.

                           6.   Rezultati kontrola provedenih u skladu sa stavcima 2. i 4. ovog članka ne uzimaju se u obzir za sljedeću godinu zahtjeva za potrebe članka 59. stavka 5. Uredbe (EU) br. 1306/2013. Međutim povećanje stopa kontrole koje se trebalo primijeniti u godini zahtjeva 2020. u skladu tom odredbom izvršit će se odgovarajućim povećanjem u godini zahtjeva 2021.”.

            Članak 2.
            Ova Uredba stupa na snagu na dan objave u Službenom listu Europske unije.
            Primjenjuje se od 20. travnja 2020.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 16. veljače 2021.

                  Za Komisiju

                  Predsjednica

               Ursula VON DER LEYEN

            (1)  SL L 347, 20.12.2013., str. 549.

            (2)  SL L 78, 20.3.2013., str. 23.

            (3)  SL L 78, 20.3.2013., str. 41.

            (4)  Provedbena uredba Komisije (EU) 2020/532 оd 16. travnja 2020. o odstupanju za 2020. od provedbenih uredaba (EU) br. 809/2014, (EU) br. 180/2014, (EU) br. 181/2014, (EU) 2017/892, (EU) 2016/1150, (EU) 2018/274, (EU) 2017/39, (EU) 2015/1368 i (EU) 2016/1240 u pogledu određenih administrativnih kontrola i kontrola na terenu koje se provode u okviru zajedničke poljoprivredne politike (SL L 119, 17.4.2020., str. 3.).

            (5)  Provedbena uredba Komisije (EU) br. 809/2014 оd 17. srpnja 2014. o utvrđivanju pravila za primjenu Uredbe (EU) br. 1306/2013 Europskog parlamenta i Vijeća u pogledu integriranog administrativnog i kontrolnog sustava, mjera ruralnog razvoja i višestruke sukladnosti (SL L 227, 31.7.2014., str. 69.).

            (6)  Provedbena uredba Komisije (EU) br. 180/2014 od 20. veljače 2014. o utvrđivanju pravila za primjenu Uredbe (EU) br. 228/2013 Europskog parlamenta i Vijeća o utvrđivanju posebnih mjera za poljoprivredu u najudaljenijim regijama Unije (SL L 63, 4.3.2014., str. 13.).

            (7)  Provedbena uredba Komisije (EU) br. 181/2014 оd 20. veljače 2014. o utvrđivanju pravila primjene Uredbe (EU) br. 229/2013 Europskog parlamenta i Vijeća o utvrđivanju posebnih mjera za poljoprivredu u korist manjih egejskih otoka (SL L 63, 4.3.2014., str. 53.).